Су бирегез, чиста су!

	Борынгы бабайларыбыз бик тә акыллы булганнар: зур-зур шәһәрләргә генә түгел, нәни генә авылларга нигез салганда да иң беренче чиратта андагы эчә торган су чыганакларына игътибар иткәннәр. Әмма заманалар үзгәргән, чишмә-коеларның байтагы юкка чыккан, җитештерү үскән саен сулыклар да пычрана барган. Бүген эчә торган су проблемасы бездә генә түгел, ә бөтен илләрдә диярлек бик кискен тора.	 Чиста суның бәясе елдан-ел артып, алтын бәясенә якынлашып бара. Бөтен дөньяның экологлары, табиблары чаң суга: эчәргә яраксыз су куллану аркасында ел саен миллионнарча кешеләр үлә, әллә никадәрле авырулар эләктерә. Яшерен-батырын түгел: без үзебез эчәргә тиешле сулыкларны үзебез үк пычратабыз. Әле моннан 15-20 еллар элек кенә зур шәһәрләрдә яшәүчеләр суны нигездә краннардан алып эчә иде. Ә бүген инде ул краннарга нинди генә фильтрлар куйсаң да, аларның сыйфаты гомум таләпләргә җавап бирми. Дөрес, шәһәребездәге “су коймалары”, урысча әйткәндә водозаборлар зур сулыклардан өйләргә килүче сыеклыкны азмы-күпме чистарта-чистартуын, әмма әлеге дә баягы суүткәргеч торбаларның инде тутыгып, пычранып бетүе суның сыйфатын начарайта. 
	---	
Татарстан яшьләре

	№ --- | 13.07.2016	


